ทหารไทยเปิดตัว3กองทุนบุกตลาด
บลจ.ทหารไทย เปิดตัว 3 กองทุน ลงทุนหุ้นผสมตราสารหนี้ ตอบโจทย์ลงทุนตามช่วงเวลาที่ต้องการ เปิดขาย 28 มี.ค.-5 เม.ย.นี้
23 มี.ค. 2555

บลจ.ทหารไทย เปิดตัว 3 กองทุน ลงทุนหุ้นผสมตราสารหนี้ ตอบโจทย์ลงทุนตามช่วงเวลาที่ต้องการ เปิดขาย 28 มี.ค.-5 เม.ย.นี้
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่า บริษัทได้ออกกองทุนใหม่ 3 กองทุนซึ่งเป็นกองทุนผสม ลงทุนในตลาดหุ้นและตราสารหนี้ในสัดส่วนที่แตกต่างกันตามระยะเวลาการลงทุน โดยจะเสนอขายครั้งแรก (ไอพีโอ) ระหว่างวันที่ 28 มี.ค.-5 เม.ย.2555
สำหรับกองทุนแรก ได้แก่ กองทุนเปิดทหารไทยจัดทัพลงทุนระยะสั้น (กองทุน S) เหมาะกับผู้ต้องการลงทุนระยะ 2-3 ปี โดยกองทุนจะลงทุนหุ้นไม่เกิน 15% ของมูลค่าสินทรัพย์ ส่วนที่เหลือ 85% เน้นลงทุนตราสารหนี้ในประเทศ โดยในอนาคตมีแผนลงทุนในตราสารหนี้ต่างประเทศเพิ่ม กองทุนเปิดทหารไทยจัดทัพลงทุนระยะปานกลาง (กองทุนM) เหมาะกับผู้ต้องการลงทุนระยะ 3-5 ปี โดยกองทุนจะลงทุนในหุ้นไม่เกิน 30% ที่เหลือเป็นตราสารหนี้และกองทุนเปิดทหารไทยจัดทัพลงทุนระยะยาว (กองทุน L) เหมาะสำหรับการลงทุนประมาณ 5 ปีขึ้นไป โดยไม่กำหนดสัดส่วนการลงทุนในหุ้น แต่คาดว่าเฉลี่ยจะอยู่ที่ 60% ขึ้นไป
นายสมจินต์ กล่าวว่า จากข้อมูลย้อนหลัง 13 ปี พบว่า การออมของประเทศไทยในรูปของเงินฝาก จะให้ผลตอบแทนเฉลี่ยกว่า 2% ขณะที่ลงทุนในตราสารหนี้จะให้ผลตอบแทนเฉลี่ย 4-6% และการลงทุนในหุ้นให้ผลตอบแทนเฉลี่ย 11% ซึ่งการลงทุนในหุ้นถือว่ามีความเสี่ยงมากหากมองการลงทุนในระยะสั้นๆหรือวันต่อวัน เพราะจะผันผวน จึงเหมาะกับลงทุนระยะยาว รวมทั้งต้องจัดสรรการลงทุนให้เหมาะสมของแต่ละคน เชื่อว่าทั้ง 3 กองทุนจะตอบโจทย์ผู้ลงทุนได้
“จากข้อมูลย้อนหลัง 13 ปี หากลงทุนในรูปแบบของกองทุน S ซึ่งมีหุ้นน้อยจะได้ผลตอบแทนเฉลี่ย 5-6% ต่อปี ถ้าเป็นกองทุน M ผลตอบแทนเฉลี่ยอยู่ที่ 7-8% ต่อปี ส่วนกองทุน L ผลตอบแทนเฉลี่ย 9-10% ต่อปี”นายสมจินต์ กล่าว